LAZAROBASTER BADIOLA (EH Bildu, 2014-02-20):
Egun on guztioi.
Hezkuntza hezkuntzan edo hezkuntza nekazaritzan? Gaurko osoko bilkuran, eztabaida hau ez genuen izango, eragileek ere ba etorri beharrik ez zuten izango, Jaurlaritzak Legebiltzar honetan onartutakoa errespetatu eta bete izan balu edota eskoletako eragileekin itzartutakoa bete izan balu.
Lehenbizi esan, gure ustez, eskolek bi zeregin nagusi dituztela. Batetik, ikasleak ongi trebatuak ateratzea eta, bestetik, ematen den zerbitzu horretan kudeaketa garden bat edukitzea.
Historikoki, Nekazaritza eta Arrantza Sailean aurkitu izan ditugu eskola hauek, Nekazaritza Sailean egon izan diren beste erakunde asko eta asko bezala.
Behin eta berriz salatu izan da nekazaritza eta arrantza sektorearen inguruan enpresa publiko eta parapubliko gehiegi daudela eta bertan, EAJren gotorlekuak direla hauek, sektorera bideratu beharreko dirua enpresa hauetara joaten dela, kudeaketa guztiz iluna eramaten dela, kontratazioak eta lan baldintzak modu arbitrarioan ezartzen direla, nahi erara. Eta nekazaritza eta itsas arrantza eskolak dira horietako beste bat gehiago.
Eta Itsasmendikoi, bereziki egindako salaketetan, aurretik aipatu ditudan guzti hauetaz aparte, horretaz gain sektoreari programazioetan parte hartzea ukatu egin zaio.
Eta eskola hauetan nekazaritza eredu espezializatu eta intentsiboa irakatsi da. Urte askotan, EAJk ahal izan duen leku guztietan bultzatu duen eredua, beste nekazaritza eredu bat egon daitekeela aipatu ere egin gabe.
Azken urteetan, nekazaritza iraunkor eta herrikoiari leku egiten hasiak dira ikastetxe hauek, halabeharrez, mundua aldatzen doalako, ekoizleak eta herritarrek beste behar batzuk dituztelako. Edonola ere, gaur egun ere, menderatzailea eta nagusia den eredua espezializatua eta intentsiboa da.
Beraz, eskola hauek, berez dituzten zereginak, batetik, lehen aipatu bezala, ikasleak edukien aldetik ongi trebatuak ateratzearena eta kudeaketaren aldetik kudeaketa garden bat eramatearena, gure iritziz ez da betetzen, ez bata eta ez bestea.
Onartzen dugu PSEren Gobernuak trebetasuna izan zuela asmatzeko. Ez hainbeste, legealdiaren amaieran presaka eta korrika egin zuelako, hori segur aski hobeto egin zitekeen, baina bai ordea planteamenduarekin: Hezkuntza, Hezkuntza Sailean kokatzearekin.
Guri ondo iruditzen zaigu hori. Zergatik? Ba, batetik programazioaren inguruko erabakiak eta ildoak sektorearen partehartzearekin modu zabalago batean hartuko direlako eta, bestetik, kudeaketa askoz ere gardenagoa aurkitzen dugulako Hezkuntzan.
Hezkuntzan kudeaketa guztiz arautua dago, uniformea da, kontratazioak, ordezkapenak, soldatak, lan baldintzak, guzti hori goitik behera araututa dago.
Guri iruditzen zaigu hezkuntza Hezkuntzan egon behar dela. Legebiltzar honek ere pasaden maiatzean horixe erabaki zuen. Jaurlaritzak ez du hori errespetatu nahi. Bi sailen arteko formula misto baten alde egin zuen iaz. Eskoletako langileen ordezkariekin adostasun batetara ere iritzi zen udan, baina udazkenean formula misto hori legalki posible ez zela argudiatuta, dena Nekazaritzara pasatzeko saiakera eta borondatea erakutsi digu Jaurlaritzak.
Hortaz, non geratzen da Legebiltzar honek onartutakoa? Non geratzen da langileekin adostutakoa? Gai honetan ikusten dugu Jaurlaritza tematuta eta itsututa.
Besterik ez.